
			03 de febreiro de 2017

			COMO BÁGOAS DE DRAGÓN

			No País dos Riscos Abruptos habitaba desde tempo inmemorial unha manda de feroces dragóns, de pel escamosa e corazón duro, con líquidos ollos de magma dourado. O lume que saía polas súas fauces era tan abundante e intenso que, aos poucos, foran queimando os bosques e montes que existían ao seu redor, e todo o País era unha extensión chamuscada e gris onde só se salvaba un gran lago de augas máxicas e cristalinas. Cada vez que nacía un dragonciño novo, toda a manda se dirixía alí para mergullar o novo membro. No momento en que o bebé dragón estaba totalmente cuberto polas augas, estas convertíanse nun incendio que duraba apenas uns minutos. Era un ritual que aseguraba que o novo dragón levaría a partir de entón toda a crueldade do mundo dentro do seu corazonciño e chegaría a converterse nun dragón grande e temíbel coma os seus devanceiros.

			Os dragóns do País dos Riscos Abruptos asumiran que o seu papel era o de seren os malos dos contos e adestraban duramente para pareceren aínda máis salvaxes e desapiadados: afiaban os seus cairos e unllas contra as rochas cortantes, fortalecían as súas ás con rutinas de voo e aderezaban todas as súas comidas con especias picantes para avivar o lume das súas entrañas. E como estaban convencidos de que o éxito consistía en devorar moitos humanos e secuestrar moitas princesas, eran felices coa súa vida do modo en que só poden selo os dragóns malos.

			Pero o Dragón Príncipe, que aínda era moi novo, non estaba en absoluto satisfeito con aquela existencia. Todos os días pasaba a carón do lago e, véndose reflectido nas súas augas, murmuraba:

			—Quen me dera non ter que ser malo.

			Unha vez, mesmo se atrevera a preguntarlle ao seu pai, o Dragón Rei:

			—Papá, por que temos que ser tan malos?

			O Dragón Rei exhalou un suspiro de lume.

			—Fillo, se non fósemos malos, os humanos volveríanse contra nós e acabarían coa nosa raza. É a lei do máis forte. Temos que atacar para non sermos atacados. Por iso é tan importante que os dragonciños fagan o ritual: non hai nada máis feble que un dragón bo.

			O Dragón Príncipe asentía con finxido convencemento, mais estaba seguro de que o ritual da maldade que lle fixeran de bebé non funcionara no seu caso. A el o que lle gustaba era falar cos humanos e saír a pasear coas princesas. Nunca probara a carne, alimentábase de froitos e vexetais e víase obrigado a mentir cando, cada noite, ao regresar á cova-pazo onde vivía coa súa familia, os seus pais e irmáns lle preguntaban polas falcatruadas do día.

			—Hoxe comín tres nenos –afirmaba con fachenda–. E como quedei con fame merendei unha princesa e ceei tres campesiños que ían á feira. De camiño, piquei unhas ovellas e un pastor. 

			A súa familia sorría compracida, crendo todas aquelas mentiras. Entón o Dragón Príncipe afiaba as súas unllas e cairos sobre as pedras cortantes, exercitaba as súas ás en duras rutinas de voo e finxía inxerir quilos e quilos de picante. Pero nada diso tiña sentido para el. 

			Para consolarse, pensaba que quizais, cando fose rei, podería cambiar as cousas. Porén, no fondo do seu corazón, sabía que daquela xa sería demasiado tarde e que se cadra, a base de finxir, el tamén se convertería nun dragón malo de verdade e que un día, sen previo aviso, remataría por devorar os humanos e as princesas dos que era amigo. 

			O Dragón Príncipe non sabía como evitalo.

			E unha bágoa fumegante esvaraba pola súa meixela.

			«De cando fun serea», Leaena Hiems
(conto número 7)

			Publicado por Delia, 16:45 
Etiquetas: conto, 7, bágoas, maldade, lume, dragón.

			SOÑO

			A noite pasada soñei con Silke. Estaba igual que a primeira vez que a vin, co cabelo louro caéndolle polas costas e unha camiseta curta que deixaba ver o seu embigo. 

			Coñecín a Silke a comezos do outono, nun día gris e ventoso. Silke non levaba capucha nin paraugas e as pingas ían caendo sobre a súa melena, formando un veo irreal e brillante. Vestía unha cazadora de coiro e uns vaqueiros rotos e sostiña entre as mans un caderno. A súa chegada causara enorme expectación. Levabamos un mes de curso e aquela incorporación sacudiu o instituto como un vendaval, coándose polos corredores e deixando sentir a súa forza en cada aula.

			Non houbo ningunha presentación oficial, aínda que axiña circularon os rumores: ao parecer viña do estranxeiro e incorporábase ao curso tardiamente por mor do traballo da súa nai. Cando entramos na clase, agardou pacientemente a que todos sentásemos, facendo caso omiso dos murmurios que suscitaba e, finalmente, ocupou o único pupitre baleiro, xusto diante de min. Percibín un estraño contraste entre a súa actitude e o lugar en que se atopaba. Silke permanecía allea a aquela aula chea de rapaces e rapazas. Era capaz de illarse do rebumbio e manterse serena naquel contorno para ela descoñecido. Recoñezo que admirei a súa actitude tranquila e indiferente: aquela rapaza parecía distinta de todo e de todos. Despois, deixou vagar os seus ollos azuis pola paisaxe da fiestra e eu prestei atención a calquera outra cousa. 

			Non houbo nada extraordinario naquel primeiro día, mais no meu soño todo aparece deformado. No meu soño, Silke non se limita a mirar pola fiestra, senón que se asoma perigosamente a ela, apoiando o van sobre o peitoril e levantando os pés do chan, como quen quere observar algo que está moi abaixo. Eu achégome a ela para advertila de que pode caer, mais non me sae a voz.

			Entón o instituto desaparece e, de súpeto, ela está no bordo dun escuro abismo. Eu só podo mirala e conter as bágoas. Silke camiña pola liña do precipicio en precario equilibrio e, aínda que quero axudala, estou paralizada.

			No momento en que consigo moverme, aparecen as mans. Son mans carentes de corpo e flotan no aire. As mans son ameazantes e tratan de botala abaixo. Fanme comprender o soa que está Silke. Eu desexo berrarlle que non deixe que a empurren, que resista, pero, xusto no momento en que vou facelo, recoñezo as miñas propias mans desligadas dos meus brazos, facendo forza con todas as outras. Ata que Silke cae ao baleiro e eu esperto.

			Esperaba que os soños desaparecesen co paso do tempo pero, por máis que os meses avancen, non podo esquecer o ocorrido. As cousas volveron a unha aparente normalidade, aínda que non para min. Eu non volvín ser a mesma, non estou reposta de todo o dano que lle fixemos. E que nos fixemos a nós mesmos.

			Despois daquilo visitei moitas páxinas de Internet, vin moitos vídeos, comentei en redes sociais e, finalmente, decidinme eu tamén a contar a miña experiencia. Quero advertirvos de que algúns dos nomes que aparecerán na miña narración están cambiados, o mesmo que algunhas situacións, que non relatarei exactamente como aconteceron. Todo está aínda demasiado recente e non quero prexudicar a ninguén. Mais, na medida das miñas posibilidades, serei fiel aos feitos. Prégovos que non vos fixedes en datos triviais, senón nas verdades internas. A elas tentarei chegar co meu relato. Comprométome a colgar unha nova entrada cada semana. 

			Así nace www.oqueseidosilencio.blogspot.com

			Publicado por Delia, 18:30
Etiquetas: soño, caída, dano, remordementos.

			SOBRE MIN 

			Chámome Delia e non son a narradora que esperabades. Non son unha persoa especial, nin teño ningunha característica fóra do común. Non son a heroína dunha saga literaria e tampouco habito un mundo onde sucedan feitos prodixiosos. Nin sequera son a protagonista deste blog, tan só a rapaza que o escribe. 

			Chámome Delia e son unha covarde. 

			O que pretendo relatar neste espazo é unha historia verídica que aconteceu o curso pasado no meu instituto. Non se trata dun traballo de clase, nin de deberes, nin nada parecido. Encántame escribir desde pequena e teño algúns poemas e microrrelatos publicados en páxinas literarias. Pero nesta ocasión é diferente. Preciso desafogarme, sacar de dentro isto que me está facendo tanto dano. Sinto coma se levase sobre os ombros unha pesada carga que non me deixa vivir. Non sei se os demais o darían superado, pero o que teño claro é que eu aínda non pasei páxina. Por iso sigo a ter pesadelos. Por causa dos remorsos. Acaso os outros non teñen conciencia?

			Non atopo ninguén con quen falar deste sentimento que me consome e nin sequera sei se é lóxico que me siga afectando desta forma, despois dos meses que pasaron. Os demais preferiron esquecerse do asunto, soterralo para sempre e, aínda que comprenda a súa actitude, non é boa para min. Volvo estar soa entre moita xente. Por iso coido que a solución máis doada é deixarse levar por esta anonimia analxésica que proporciona Internet. Prometo que vou ser todo o sincera que me sexa posible, aínda que iso signifique que durante a maior parte da lectura me consideredes débil e odiosa. Culpable. 

			En realidade, son alguén que merece caervos mal. 

			Comportaríame doutro xeito sabendo o que sei agora? Por suposto. Nunca me parara a pensar no complicado que resulta solucionar un problema que unha mesma crea, sobre todo cando o dano é irreparábel. É moi duro lembrar todo o mal que fixemos. Moitas veces descúbrome preguntándome que pasaría se puidese volver atrás. Pero tamén sei que iso non vai suceder e que teño que asumir os meus erros e non deixarme arrastrar por eles. Equivocarse forma parte da vida, do proceso de aprender, crecer e evolucionar. Por iso abrín este blog, para non esquecer nunca o moito que me arrepinto, para que isto non volva sucederme xamais, para reflexionar sobre todo o acontecido e, por fin, seguir adiante.

			Todo o que vou relatar tivo lugar o curso pasado. Esta é a historia de como acosamos a Silke durante os meses que estudou no noso instituto. De como a fixemos caer no centro dun labirinto sen saída onde, sen sabelo, tamén nos atopabamos nós. Porque fomos moitos os que nos vimos arrastrados ás súas voltas e reviravoltas, e por elas vagamos, como almas en pena, perdidos nunha situación que acabou por escapar das nosas mans. Das miñas mans inútiles. E das manipuladoras mans de Xulia, Lara e Daniela. Das mans indiferentes de Marcos. Das sucias e miserábeis mans de Vítor. Nalgún punto especialmente difícil estaban as do meu irmán Iago. 

			Eu acosei. El acosou. Nós acosamos. Elas acosaron. 

			Si, así foi. Isto que vou contar é o relato de como me convertín en acosadora pasiva dunha rapaza inocente. Porque, aínda que os demais pensen que eu non fixen nada, non é certo. Quedei quieta. Non movín un dedo. Non axudei a Silke. Consentín que lle fixesen dano diante dos meus ollos. Ignorei deliberadamente o seu sufrimento. Tiven medo e preferín salvarme a min mesma. Por iso non dixen nada. E pasei moitos meses vendo e calando. 

			O silencio pode converterse nun burato negro se te deixas arrastrar por el. O silencio pode mancar tanto como as palabras, tanto como as labazadas. Diso vai este blog. Dos meses que pasei en silencio. Do que aprendín naqueles días da crueldade e da covardía. 

			Isto é o que sei do silencio.

			Publicado por Delia, 19:47
Etiquetas: covardía, acoso, labirinto, silencio.

			PRINCIPIOS DE CURSO (I)

			Antes de que Silke chegase ao noso instituto, eu tiña a vida normal que pode ter unha rapaza de catorce anos sen excesivos problemas ou, por dicilo mellor, sen problemas de verdade. Vivía nunha casa bonita nunha zona residencial da cidade. O meu contorno estaba composto polos meus pais e o meu irmán Iago. Ía ao instituto do barrio, sacaba boas notas e non me importaba non ser demasiado popular. Desde nena prefería a lingua e a literatura, pero tampouco me desgustaban as matemáticas e sempre me arranxei bastante ben en educación física, a pesar de que algún compañeiro malicioso insinuase algunha vez que o meu corpo distaba moito de ser atlético. É certo que non son nin moi guapa nin moi delgada, pero hai tempo que xa non sufro por iso e xamais perdín demasiado tempo diante do espello. Supoño que, polo xeral, sempre pasei inadvertida. 

			O meu instituto non era especialmente conflitivo, aínda que tiña os seus problemas, como todos. Eu non podo afirmar que me gustase, máis ben trataba de resignarme ao feito de que estaba obrigada a asistir ás clases día tras día e, nese sentido, as fins de semana constituían unha liberación demasiado curta. Para min o instituto era como un universo paralelo feito a escala, coas súas propias leis e códigos internos, o suficientemente pequeno para caber nunha caixa de zapatos e o suficientemente grande para converterse no centro da vida de calquera estudante. Porque dentro daquela caixa todo se multiplicaba e se vivía con maior intensidade que fóra. Un suspenso, unha rifa, unha caída embarazosa nos corredores podían ser motivo de tortura durante semanas. 

			Eu tiña asumido que, nese pequeno cosmos, cadaquén tiña o seu papel e desempeñábao con maior ou menor fortuna. Había rapaces e rapazas caracterizados pola súa intelixencia, outros polo seu atractivo físico. Había quen destacaba nos deportes, quen sempre quería chamar a atención, estaban os graciosos, os que parecían a sombra dos profesores, os rebeldes… Demasiadas categorías como para enumeralas todas. A cuestión é que eu sentía que aquelas xerarquías eran ríxidas; que era moi difícil deixar de ser un chapón para converterse nun trouleiro e viceversa. E aceptaba esta idea como natural e inevitábel, sen preocuparme demasiado por ela.

			Se naquela época alguén reparase en min (cousa bastante improbábel) e me preguntase a que grupo pertencía (o que era aínda máis improbábel), eu responderíalle que a maior parte da miña vida estivera no lado dos rariños que tiran a intelixentes: eses cos que ninguén se mete porque nin sequera son o suficientemente interesantes como para convertérense no branco das burlas e que levan unha existencia monótona e solitaria. Os invisíbeis.

			Silke, por suposto, axiña encaixou coas rapazas populares da clase: Xulia, Lara e Daniela. Elas eran guapas, tiñan unha intensa vida social e só se relacionaban cos rapaces de cursos máis altos, como o meu irmán Iago. Sentíanse diferentes e mellores pola roupa que levaban e o seu único interese era ter bo aspecto para impresionarnos a todos os demais. Crían na existencia dos príncipes azuis e de boa gana imitarían as medio irmás da Cinsenta e cortarían un anaco de deda para poñer o zapato de cristal se con iso conseguisen ir á moda ou encaixar mellor nas absurdas normas que elas mesmas crearan. Nin sequera sei como unha vez puiden formar parte de algo así. 

			Pero o certo é que, por unha estraña casualidade, cando Silke chegou ao instituto, eu era unha delas.

			Publicado por Delia, 17:05
Etiquetas: instituto, vida social, invisible, popularidade.

			PRINCIPIOS DE CURSO (II)

			En realidade, a bomba estourou despois das vacacións do entroido, malia que o proceso se iniciase moito antes e se fose xestando lentamente diante das nosas caras, alimentándose de nós, como un monstro famento que non repara nas súas vítimas e, desesperado, devórao todo ao seu paso. 

			No meu caso, comezou durante as primeiras semanas de curso, cando Xulia deu en achegarse a min dun xeito difícil de comprender. Dun día para outro, tanto ela como as súas inseparábeis amigas, Lara e Daniela, mudaron radicalmente o seu comportamento indiferente e dedicáronse a axexarme a todas horas: no patio, na cafetaría, na aula de plástica… 

			Como nos tres anos que levabamos na mesma clase apenas falaramos, só tiñamos en común os temas do instituto e, cada vez que as vía aparecer, preparábame para unha pregunta do tipo:

			—Oes, Delia, ti sabes que deberes puxo a de mates para mañá? 

			Eu, que sempre tratei de non levarme mal con ninguén e pasar inadvertida, suspiraba enfastiada e contestaba co menor número de palabras posíbeis, pero elas non se daban por aludidas. Acurralábanme no recuncho máis insospeitado e descargaban preguntas como balas: se sabía en que libraría podían mercar os mapas mudos para xeografía; se xa fixera a redacción sobre as vacacións para inglés; se xa tiña grupo para o proxecto de tecnoloxía… Eu contestaba como podía, confusa e desconcertada, sen adiviñar a finalidade de todo aquel proceso que tanto me amolaba. 

			Unha mañá mesmo me convidaron a sentar con elas no banco que compartían todos os recreos, xusto diante da pista de fútbol onde xogaban os rapaces. 

			—Delia, precisamos da túa axuda para que nos expliques unhas ecuacións! –berroume Xulia facendo acenos coa man, sen deixar de sorrir.

			Resignada, dixen adeus ás miñas expectativas de ler tranquilamente na biblioteca e sentei canda elas. Eu era tímida e introvertida e aquel primeiro recreo que pasei no banco crin morrer da vergoña. Non deixei de suplicar mentalmente que os rapaces se concentrasen no xogo ou que se abrise a terra e nos tragase a todos, porque cada vez que un deles miraba para nós, a reacción daquelas tres rapazas era digna dunha actuación teatral. Xulia e Daniela prorrompían en risiños sufocados ou berraban o primeiro que lles pasaba pola cabeza e Lara, máis distante e vaidosa, sacudía a súa melena castaña e crecha cun movemento mil veces ensaiado diante do espello. Era evidente que eu estaba a anos luz de todo aquilo.

			Polo demais, quedaba claro que elas non estaban interesadas na miña axuda. Lara era tan intelixente coma min ou máis; Xulia ía tirando e Daniela non tiña inclinación ningunha polos estudos, aínda que sempre se salvaba do suspenso no último momento. As tres eran dabondo guapas e espelidas como para que todos as respectasen e admirasen. Por esa causa, a súa repentina preocupación pola miña insignificante persoa enchíame de desacougo. Mesmo cheguei a preguntarme se non estarían tramando algo na miña contra.

			Sempre

